Broj: 711-I-576-P-227-17/18-06-18

Zagreb, 21. ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Damira Rukavine, gradonačelnika Grada Crikvenice,** na 2. sjednici, održanoj 21. ožujka 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Rukavine, gradonačelnika Grada Crikvenice, neće se pokrenuti s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a.**

Obrazloženje

Protiv dužnosnika Damira Rukavine, gradonačelnika Grada Crikvenice, podnesena je 9. svibnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-1657-P-227/17-01-4, a povodom koje se vodi predmet P-227/17. U predmetnoj prijavi navodi se da je dužnosnik Damir Rukavina bio u situaciji sukoba interesa odnosno da je počinio povredu načela obnašanja dužnosti prilikom donošenja odluke o imenovanju kandidatkinje Irene Krmpotić ravnateljicom Gradske knjižnice Crikvenica, s obzirom da je navedena kandidatkinja supruga Paola Krmpotića, člana Gradskog vijeća Grada Crikvenice s liste Hrvatske demokratske zajednice, dakle iste političke stranke s čije je liste na dužnost gradonačelnika izabran i dužnosnik Damir Rukavina. U prijavi se ukazuje da su u natječajnom postupku u upravnom vijeću koje gradonačelniku daje prijedlog imenovanja, bio Lovorko Gržac, koji je ujedno predsjednik Gradskog vijeća Grada Crikvenice te Silvia Crnić, zamjenica gradonačelnika Grada Crikvenice, također oboje članovi Hrvatske demokratske zajednice. Nadalje, u prijavi se ističe da kandidatkinja Irena Krmpotić, osim završenog dodiplomskog studija, nije ispunjavala druge natječajne uvjete i traženo radno iskustvo u navedenoj struci u potrebnom trajanju niti položen stručni ispit, a da je u natječaju postojao drugi kandidat s dugotrajnim radnim iskustvom u potrebnoj struci, položenim stručnim ispitom i završenim poslijediplomskim znanstvenim studijem. U prijavi se dodaje da su u prethodne tri godine javni natječaji za predmetnu funkciju poništavani, a da je vršiteljicom dužnosti ravnateljice Gradske knjižnice Crikvenica u tom razdoblju imenovana Irena Krmpotić, kako bi joj se pogodovalo prilikom izbora za ravnateljicu.

Člankom 3. stavkom 1. podstavkom 43. ZSSI-a propisano je da su gradonačelnici dužnosnici u smislu odredbi navedenog Zakona. Uvidom u Registar dužnosnika i podatke objavljene na službenim mrežnim stranicama Državnog izbornog povjerenstva utvrđeno je da je Damir Rukavina obnašao dužnost gradonačelnika Grada Crikvenice u mandatima 2009.-2013.g. i 2013.-2017.g., kao i da istu dužnost obnaša u aktualnom mandatu 2017.-2021.g. Stoga je Damir Rukavina, povodom obnašanja navedene dužnosti, dužan postupati sukladno odredbama ZSSI-a, uz napomenu da je isti Zakon u primjeni od stupanja na snagu 10. ožujka 2011.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je, radi provjere osnovanosti i vjerodostojnosti navoda prijave, izvršilo uvid u podatke sudskog registra te je zatražilo od Gradske knjižnice Crikvenica potrebne podatke i dokumentaciju.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040151481 upisana ustanova naziva "Gradska knjižnica Crikvenica", sa sjedištem na adresi Strossmayerovo šetalište 22, Crikvenica. Kao osnivač navedene ustanove upisan je Grad Crikvenica, na temelju Odluke o osnivanju od 6. kolovoza 1999.g. U vrijeme donošenja predmetne Odluke Povjerenstva, u sudskom registru je kao osoba ovlaštena za zastupanje ustanove upisana Irena Krmpotić, u svojstvu obnašateljice dužnosti ravnatelja na temelju Odluke od 29. travnja 2014.g. i to počevši od 2. svibnja 2014.g.

Uvidom u podatke o rezultatima lokalnih izbora održanih 2013.g., objavljene na službenim mrežnim stranicama Državnog izbornog povjerenstva (*www.izbori.hr*), utvrđeno je da je dužnosnik Damir Rukavina na navedenim lokalnim izborima bio nositelj zajedničke kandidacijske liste stranaka Hrvatska demokratska zajednica (HDZ), Hrvatska stranka prava dr. Ante Starčević (HSP AS), Hrvatska seljačka stranka (HSS), Hrvatska stranka prava (HSP) i Demokratski centar (DC), a da su u Gradsko vijeće Grada Crikvenice s navedene kandidacijske liste izabrani, pored ostalih, Lovorko Gržac i Paulo Krmpotić. Ujedno, utvrđeno je da je na istim lokalnim izborima dužnosnik Damir Rukavina bio kandidat za gradonačelnika Grada Crikvenice, a dužnosnica Silvia Crnić zamjenica kandidata predloženi sa zajedničke liste stranaka HDZ, HSP AS, HSS, HSP i DC te da su navedeni i izabrane na dužnost gradonačelnika odnosno zamjenice gradonačelnika Grada Crikvenice u mandatu 2013.-2017.g.

Vezano za pitanje postupka imenovanja ravnatelja, Povjerenstvo napominje da je člankom 22. Zakona o knjižnicama („Narodne novine“ broj 105/97., 05/98., 104/00., 69/09.) propisano da se ustrojstvo i upravljanje knjižnicama pobliže uređuje statutom i drugim općim aktima knjižnica, odnosno pravnih osoba u čijem su sastavu, a u skladu sa zakonom i aktom o osnivanju.

Nadalje, člankom 23. Zakona o knjižnicama propisano je da samostalnom knjižnicom upravlja upravno vijeće, dok samostalnom knjižnicom, koja ima do 5 zaposlenih upravlja ravnatelj.

Člankom 26. istog Zakona propisano je da ravnatelja samostalne narodne knjižnice imenuje i razrješuje osnivač na prijedlog upravnog vijeća, a ravnatelja samostalne narodne knjižnice koja ima do 5 zaposlenih imenuje i razrješuje osnivač.

Člankom 27. Zakona o knjižnicama propisano je da javni natječaj za imenovanje ravnatelja samostalne knjižnice raspisuje i provodi upravno vijeće samostalne knjižnice, osim u slučaju iz članka 26. stavka 2. ovoga Zakona (knjižnica s do 5 zaposlenih), kada javni natječaj raspisuje i provodi osnivač.

Sukladno članku 27. stavku 2. Zakona o knjižnicama, ravnateljem samostalne knjižnice može biti imenovana osoba koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij knjižničarskog usmjerenja, kao i osoba koja je stekla visoku stručnu spremu sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju i najmanje pet godina rada u knjižničarskoj struci.

Sukladno stavku 3. citiranog članka, iznimno od odredbe stavka 2. toga članka, za ravnatelja samostalne knjižnice može se imenovati osoba koja ima završen preddiplomski sveučilišni studij ili stručni studij u trajanju od najmanje tri godine, kao i osoba koja je stekla višu stručnu spremu sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju i deset godina rada u kulturi ako se na ponovljeni natječaj ne javi osoba koja ima uvjete iz stavka 2. ovoga članka.

Sukladno stavku 4. odnosno 5. citiranog članka, ravnatelj samostalne knjižnice imenuje se na četiri godine i može biti ponovno imenovan, dok se statutom samostalne knjižnice propisuje postupak, a mogu se propisati i posebni uvjeti za imenovanje ravnatelja samostalne knjižnice.

Dopis Povjerenstva kojim su zatraženi podaci i dokumentacija, Gradska knjižnica Crikvenica proslijedila je dopisom od 21. lipnja 2017.g. na postupanje Gradu Crikvenici, kao osnivaču odnosno tijelu koje je provelo predmetni javni natječaj za imenovanje ravnatelja Gradska knjižnica Crikvenica.

Upravni odjel za društvene djelatnosti i lokalnu samoupravu Grada Crikvenice dostavio je dopisom klasa: 612-04//17-01/02, urbroj: 2107/01-04/03-17-2 od 30. lipnja 2017.g. tražene podatke i dokumentaciju.

Povjerenstvo je izvršilo uvid u dostavljenu presliku pročišćenog teksta Statuta Gradske knjižnice Crikvenica (na snazi od 29. siječnja 2014.g., u daljnjem tekstu: Statut).

Sukladno članku 12. i 14. Statuta, Gradsku knjižnicu Crikvenica zastupa i predstavlja ravnatelj, ali ujedno i njome upravlja, s obzirom da ista knjižnica nema upravno vijeće.

Sukladno članku 18. Statuta, ravnatelj se imenuje na 4 godine i može biti ponovno imenovan. Sukladno članku 19. Statuta, javni natječaj za imenovanje ravnatelja raspisuje i provodi Natječajno povjerenstvo od tri člana u koje jednog člana imenuje ravnatelj Knjižnice iz reda stručnih djelatnika Knjižnice, a dva člana imenuje gradonačelnik Grada Crikvenice, dok je za samo imenovanje i razrješenje ravnatelja nadležan gradonačelnik Grada Crikvenice.

Odredbama članka 20. Statuta propisani su uvjeti koje moraju ispunjavati kandidati koji mogu biti izabrani na natječaju za ravnatelja Gradske knjižnice Crikvenica na identičan način kako to propisuju gore citirani članak 27. stavak 2. i 3. Zakona o knjižnicama.

Sukladno članku 21. Statuta, ako osnivač ne izabere niti jednog kandidata ponovo će raspisati natječaj za ravnatelja, a do imenovanja ravnatelja na ponovljenom natječaju, osnivač će imenovati vršitelja dužnosti ravnatelja, ali najduže do godinu dana.

Sukladno članku 30. godišnji proračun po isteku poslovne godine donosi ravnatelj, a izvješće o poslovanju ravnatelj podnosi gradonačelniku Grada Crikvenice.

U navedenom dopisu Upravnog odjela za društvene djelatnosti i lokalnu samoupravu Grada Crikvenice od 30. lipnja 2017.g. navodi se podatak da Gradska knjižnica Crikvenica ima 5 zaposlenih i to dvoje na neodređeno vrijeme, dvoje na određeno vrijeme i ravnateljicu te da stoga istom ustanovom upravlja ravnatelj, odnosno da ista ustanova nema upravno vijeće, sukladno članku 3. stavku 1. Zakona o upravljanju javnim ustanovama u kulturi („Narodne novine“ broj 96/01.), odnosno članku 23. Zakona o knjižnicama.

Nadalje, u dopisu od 30. lipnja 2017.g. navodi se da je po provedenom javnom natječaju, raspisanom 15. siječnja 2017.g., Odluku o izboru kandidatkinje Irene Krmpotić ravnateljicom Gradske knjižnice Crikvenica donio gradonačelnik Grada Crikvenice, sukladno članku 26. Zakona o knjižnicama. U dopisu se ističe da je predmetna Odluka o imenovanju ravnateljice postala izvršna, ali da još uvijek nije pravomoćna s obzirom da je protiv iste Odluke jedan od kandidata podnio tužbu Upravnom sudu u Rijeci.

U prilogu dopisa Upravnog odjela za društvene djelatnosti i lokalnu samoupravu Grada Crikvenice od 30. lipnja 2017.g. dostavljena je natječajna dokumentacija.

Iz iste dokumentacije je razvidno da je dužnosnik Damir Rukavina Zaključkom od 30. prosinca 2016.g. imenovao Natječajno povjerenstvo za imenovanje ravnatelja/ice Gradske knjižnice Crikvenica, u koje su imenovani Lovorko Gržac, kao predsjednik, Silvia Crnić, kao zamjenica predsjednika te Sanja Šubat, kao član iz reda stručnih djelatnika knjižnice. Utvrđeno je da je navedeno Natječajno povjerenstvo, odnosno njegovi članovi imenovani na temelju prethodnog prijedloga za raspisivanje natječaja za imenovanje ravnatelja/ice Gradske knjižnice Crikvenica, upućenog gradonačelniku Grada Crikvenice od strane Upravnog odjela za društvene djelatnosti i lokalnu samoupravu Grada Crikvenice 30. prosinca 2016.g.

Nadalje iz dokumentacije proizlazi da je Natječajno povjerenstvo dana 11. siječnja 2017.g. raspisalo Natječaj za imenovanje ravnatelja/ice Gradske knjižnice Crikvenica, kao i da je isti Natječaj 15. siječnja 2017.g. bio objavljen na mrežnoj stranici Gradske knjižnice Crikvenica i u javnom glasilu – Novom listu. Kao uvjeti za imenovanje, u tekstu natječaja su određeni uvjeti u cijelosti sukladno gore citiranom članku 27. stavku 2. Zakona o knjižnicama, odnosno članku 20. Statuta Gradske knjižnice Crikvenica. Natječajem je određeno da su kandidati dužni dostaviti dokaz stručne spreme i radnog iskustva u knjižničarskoj struci te kratki opis dosadašnjih projekata u aktivnosti i knjižničarstvu i prijedlog četverogodišnjeg programa rada knjižnice, kao i da će se s kandidatima koji ispunjavaju formalne uvjete Natječaja provesti intervju. Natječajem je određen rok od 8 dana od objave za podnošenje prijava.

Nadalje, iz dostavljene preslike Zapisnika Natječajnog povjerenstva o otvaranju prijava od 27. veljače 2017.g. razvidno je da su zaprimljene tri pravovremene prijave, među kojima i prijava Irene Krmpotić. Iz dostavljene preslike Zapisnika sastanka Natječajnog povjerenstva od 3. ožujka 2017.g. razvidno je da je Natječajno povjerenstvo za jednu prijavu utvrdilo da je nepotpuna te da istu neće razmatrati dok je određeno da će biti razmotrene prijave dvoje kandidata, među kojima i prijava Irene Krmpotić. U prilogu ovog Zapisnika je preslika tablice potpisane od članova Natječajnog povjerenstva, a u koju su uneseni podaci o postojanju ili nepostojanju formalnih uvjeta Natječaja kod svakog od troje kandidata.

Nadalje, iz preslika formulara pitanja za intervju razvidno je da je svaki od troje članova natječajnog povjerenstva ocijenio odgovore dvoje kandidata na četiri pitanja postavljena u intervjuu održanom 13. ožujka 2017.g. te da je Natječajno povjerenstvo nakon provedenog intervjua utvrdilo rang listu kandidata prema kojoj je kandidatkinja Irena Krmpotić ostvarila 11 bodova, a drugi kandidat 7,5 bodova. Razvidno je da je istog dana Upravni odjel za društvene djelatnosti i lokalnu samoupravu Grada Crikvenice natječajnu dokumentaciju uputio gradonačelniku Grada Crikvenice radi donošenja odluke o izboru ravnatelja knjižnice.

Konačno, iz dostavljene dokumentacije utvrđeno je da je dužnosnik Damir Rukavina dana 14. ožujka 2017.g. donio Odluku o izboru ravnateljice Gradske knjižnice Crikvenica klasa: UP/I-112-01/17-01-26, urbroj: 2107/01-04/03-17-1, kojom je na predmetnu funkciju izabrana odnosno imenovana Irena Krmpotić na mandat od četiri godine počevši od 1. travnja 2017.g. Iz obrazloženja Odluke razvidno je da je gradonačelnik Grada Crikvenice na temelju gore navedene natječajne dokumentacije, prihvatio prijedlog Natječajnog povjerenstva te, na temelju članka 26. Zakona o knjižnicama i članka 19. Statuta Gradske knjižnice Crikvenica, donio predmetnu odluku. Odluka sadrži uputu o pravnom lijeku te proizlazi da je upućena kandidatima.

Povjerenstvo ističe da činjenične navode, iznesene u dopisu Upravnog odjela za društvene djelatnosti i lokalnu samoupravu Grada Crikvenice od 30. lipnja 2017.g. te priloženim ispravama smatra istinitim i vjerodostojnim, s obzirom da se iste činjenice odnose na podatke o postupku koji je Grad Crikvenica bio nadležan provesti na temelju citiranih odredaba Zakona o ustanovama, Zakona o knjižnicama i Statuta Gradske knjižnice Crikvenica.

Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnika Damira Rukavinu s izabranom ravnateljicom Gradske knjižnice Crikvenica Irenom Krmpotić osim činjenice da je njezin suprug kao kandidat iste političke stranke odnosno koalicije stranaka kao i dužnosnik Damir Rukavina izabran za člana Gradskog vijeća Grada Crikvenice, a koja javna dužnost nije dužnost u smislu ZSSI-a.

Slijedom navedenog, Povjerenstvo nije utvrdilo da je dužnosnik interesno povezan s kandidatkinjom Irenom Krmpotić u smislu članka 4. stavka 5. ZSSI-a te stoga niti da je prilikom donošenja Odluke o imenovanju iste osobe ravnateljicom Gradske knjižnice Crikvenica na temelju prijedloga Natječajnog povjerenstva koristio obnašanje javne dužnosti radi ostvarivanja privatnih interesa interesno povezane osobe, na štetu javnih interesa odnosno nije utvrđeno da bi dužnosnik prilikom donošenja predmetne odluke imao privatni interes za imenovanjem predmetne kandidatkinje koji je utjecao na njegovu nepristranost, u smislu članka 2. ZSSI-a.

Nadalje, Povjerenstvo ukazuje da u postupcima iz svoje nadležnosti nije nadležno utvrđivati usklađenost s relevantnim odredbama Zakona o knjižnicama provedenog natječajnog postupka odnosno zakonitost prijedloga Natječajnog povjerenstva o odabiru najboljeg kandidata i same Odluke o izboru ravnatelja, koju je donio dužnosnik Damir Rukavina. Povjerenstvo je razmotrilo dostavljenu natječajnu dokumentaciju u mjeri koja je bila potrebna da se utvrdi je li dužnosnik Damir Rukavina u istom postupku na bilo koji način sudjelovao.

Kandidati koji bi se smatrali oštećenima u postupku provedbe predmetnog javnog natječaja, mogu svoja prava ostvarivati putem upravnog spora, kao i iniciranjem postupka upravnog nadzora. Kako proizlazi iz prikupljenih podataka, jedan od kandidata koji nije izabran podnio je upravnu tužbu nadležnom sudu te će u istom upravnom sporu biti razmotrena zakonitost predmetnoga javnog natječaja.

Slijedom navedenog, iz prikupljenih podataka i dokumentacije Povjerenstvo je predmetnu prijavu ocijenilo neosnovanom s obzirom da nije steklo saznanja da je, vezano za provedeni postupak javnog natječaja za izbor i imenovanje ravnatelja Gradske knjižnice Crikvenica, dužnosnik Damir Rukavina postupao suprotno odredbama ZSSI-a niti da se našao u situaciji stvarnog sukoba interesa i istom situacijom pogrešno upravljao.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Damir Rukavina, elektroničkom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana